শান্তিপুর সাহেবডাঙ্গায় ব্যবসায়ী খুনে বড় সাফল্য পুলিশের

শান্তিপুর: ব্যবসায়ী হাশিম মণ্ডল খুনের ঘটনায় বড় সাফল্য পেল শান্তিপুর (Shantipur) থানার পুলিশ। দীর্ঘ তদন্তের পর জলপাইগুড়ি (Jalpaiguri) থেকে মূল অভিযুক্ত মামুন শেখকে গ্রেফতার করেছে পুলিশ।

পুলিশ সূত্রে জানা গিয়েছে, গত ২৮ আগস্ট শান্তিপুরের সাহেবডাঙ্গার মির্ধাপাড়া এলাকার রাস্তার ধারে হাশিম মণ্ডলের রক্তাক্ত দেহ উদ্ধার হয়। প্রাথমিক তদন্তে পুলিশ চারজনকে গ্রেফতার করে। তাঁদের জিজ্ঞাসাবাদে উঠে আসে, খুনের মূল মাথা হল নদিয়ার চাপড়া থানার অন্তর্গত হাটখোলা গ্রামের বাসিন্দা মামুন শেখ।

আরও পড়ুন: নদী ভাঙন রুখতে তৎপর তৃণমূল বিধায়ক

অভিযোগ, জমি সংক্রান্ত একটি লেনদেনের সূত্রে হাশিম মণ্ডলের কাছ থেকে মোটা অঙ্কের টাকা দাবি করেছিল মামুন। কিন্তু হাশিম টাকা দিতে অস্বীকার করায় পরিকল্পনা করে খুন করা হয় তাঁকে। ঘটনার পর এলাকা ছেড়ে পালিয়ে যায় অভিযুক্ত। শেষমেশ সোমবার রাতে জলপাইগুড়ি থেকে তাকে গ্রেফতার করে শান্তিপুর থানার পুলিশ।

মঙ্গলবার ধৃতকে রানাঘাট আদালতে তোলা হয়। পুলিশ সাত দিনের হেফাজতের আবেদন জানিয়েছে। তবে আদালতে হাজির হয়ে নিজের বিরুদ্ধে ওঠা অভিযোগ অস্বীকার করেছে মামুন শেখ।

পুলিশের দাবি, এই গ্রেফতারের ফলে পুরো হত্যাকাণ্ডের রহস্য উন্মোচন করা সম্ভব হবে।